Parodontose eller paradentose er en sygdom, der har fået dette navn i folkemunde, men som diagnostisk kaldes ”Parodontitis marginalis”. Denne sygdom rammer typisk den voksne del af befolkningen, og incidensen er ca. 50% hos befolkningen over 50 år. Denne sygdom er meget udbredt i større eller mindre grad. Unge kan også rammes af denne sygdom (juvenil parodontitis), dog i mindre grad. Sygdommen starter som en betændelse af tandkødet (med diagnosen ”Gingivitis”), og udvikler sig så småt med tilstedeværelsen af de bestemte bakterier, til at inkludere parodontiet (tandfibre og knoglen omkring tænderne). Denne udvikling kommer af manglende rettidig behandling og/eller opretholdelsen af den nødvendige mundhygiejne, hvor man typisk er uopmærksom på den essentielle renholdelse mellem tænderne (approximalt).